ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για τις δαπάνες του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ. 4/2004

1. Συνολική εξέλιξη των μηνιαίων δαπανών

Στους πίνακες που ακολουθούν εμφαίνεται η συνολική εξέλιξη των μηνιαίων δαπανών σε σχέση με την προβλεπόμενη πορεία των δαπανών. Η κατάσταση αυτή αντιστοιχεί στις δαπάνες των κρατών μελών από τις 16 Οκτωβρίου 2003 έως τις 29 Φεβρουαρίου 2004.

1.1. Υποκατηγορία 1α: Τομείς άσκησης πολιτικής 05 (Γεωργία), 11 (Αλιεία) και 17 (Υγεία και προστασία των καταναλωτών) εν μέρει

>ΘΕΣΗ ΠIΝΑΚΑ>

1.2. Υποκατηγορία 1β: Τομέας άσκησης πολιτικής 05 (Γεωργία) - Αγροτική ανάπτυξη (άρθρο 05 04 01)

>ΘΕΣΗ ΠIΝΑΚΑ>

2. Προσωρινή απορρόφηση πιστώσεων

Στον επόμενο πίνακα εμφαίνεται η προσωρινή απορρόφηση πιστώσεων κατά τους πρώτους τέσσερις μήνες της χρήσης 2004:

>ΑΝΑΦΟΡΑ ΣΕ ΓΡΑΦΗΚΟ>

3. Σχόλια

3.1. Απορρόφηση πιστώσεων για τον Απρίλιο του 2004

H απορρόφηση των πιστώσεων της κατηγορίας 1 του προϋπολογισμού για τον Απρίλιο του 2004 (δαπάνες των κρατών μελών από τις 16 Οκτωβρίου 2003 έως τις 29 Φεβρουαρίου 2004) ανήλθε σε 29 046,1 εκατ. ευρώ, δηλαδή σε ποσοστό 64,9% των πιστώσεων. Οι δαπάνες υπολείπονται του δείκτη κατά 348,0 εκατ. ευρώ περίπου και για τις δύο υποκατηγορίες 1α και 1β.

3.2. Νομισματικοί παράγοντες

Ισοτιμία δολαρίου/ευρώ

Στις προαναφερόμενες δαπάνες λαμβάνεται υπόψη η πορεία της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως σιτηρών και ζάχαρης, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, οι δαπάνες εξαρτώνται από την εξέλιξη της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2004 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο του 2003, δηλαδή 1 ευρώ = 1,12 δολάρια. Την περίοδο από 1ης Αυγούστου 2003 έως 29 Φεβρουαρίου 2004, η μέση ισοτιμία του δολαρίου ήταν 1 ευρώ = 1,19 δολάρια, δηλαδή διαμορφώθηκε σε επίπεδο ανώτερο από εκείνο που χρησιμοποιήθηκε για την κατάρτιση του προϋπολογισμού 2004.

3.3. Αγοραίοι παράγοντες

Υποκατηγορία 1a

Όσον αφορά την υποκατηγορία 1α, ο ρυθμός εκτέλεσης του προϋπολογισμού κινείται σε επίπεδο κατώτερο του δείκτη. Μέρος αυτής της υστέρησης εκτέλεσης (περίπου 60%) μπορεί να αποδοθεί στον κλάδο των φυτικών προϊόντων, ενώ το υπόλοιπο 40% οφείλεται στην επιβράδυνση του ρυθμού εκτέλεσης του προϋπολογισμού της Γεν. Διεύθυνσης Υγείας και Προστασίας των Καταναλωτών. Στον κλάδο των φυτικών προϊόντων, η εν λόγω υστέρηση εκτέλεσης σχετίζεται κατά κύριο λόγο με τη ζάχαρη, τα σιτηρά, τον καπνό και τα λοιπά φυτικά προϊόντα/μέτρα. Στον κλάδο των ζωικών προϊόντων, σημειώνεται υστέρηση εκτέλεσης του προϋπολογισμού για τα γαλακτοκομικά προϊόντα. Επιβάλλεται να διατυπωθούν τα ακόλουθα σχόλια:

Άρθρο 05 02 01: Μέτρα στήριξης της αγοράς των σιτηρών // Απόκλιση: -73 εκατ. ευρώ (-13,4%)

// (δαπάνες: 205 εκατ. ευρώ)

(δείκτης: 278 εκατ. ευρώ)

Αυτή η υστέρηση εκτέλεσης μπορεί να αποδοθεί κατά κύριο λόγο στο χαμηλότερο επίπεδο των πληρωμών ενισχύσεων που δηλώθηκαν από τα κράτη μέλη για παρέμβαση στην αγορά του αμύλου σε σύγκριση με το επίπεδο του δείκτη. Αυτό οφείλεται στο γεγονός ότι, λόγω των σημερινών ευνοϊκών συνθηκών που επικρατούν στην αγορά, έχει καθοριστεί μηδενικό ποσοστό επιστροφών κατά την παραγωγή αμύλου. Αν συνεχιστεί η κατάσταση αυτή, μπορεί να σημειωθεί υστέρηση εκτέλεσης του προϋπολογισμού για το συγκεκριμένο καθεστώς έως τα τέλη της χρήσης.

Άρθρο 05 02 05: Ζάχαρη // Απόκλιση: -224 εκατ. ευρώ (-13,1%)

// (δαπάνες: 590 εκατ. ευρώ)

(δείκτης: 814 εκατ. ευρώ)

Αυτή η υστέρηση εκτέλεσης σε σύγκριση με το επίπεδο του δείκτη οφείλεται στο μειωμένο όγκο των εξαγωγών ζάχαρης με επιστροφές. Οι εξαγωγές αυτές ανέρχονται σήμερα στο 71% περίπου των ποσοτήτων που προβλεπόταν να έχουν εξαχθεί κατά την παρούσα χρονική στιγμή. Αν συνεχιστεί η κατάσταση αυτή, μπορεί να σημειωθεί υστέρηση απορρόφησης των πιστώσεων του συγκεκριμένου άρθρου του προϋπολογισμού έως τα τέλη της χρήσης.

Άρθρο 05 02 08: Οπωροκηπευτικά // Απόκλιση: + 29 εκατ. ευρώ (+1,8%)

// (δαπάνες: 645 εκατ. ευρώ)

(δείκτης: 616 εκατ. ευρώ)

Αυτή η υπέρβαση εκτέλεσης οφείλεται στην επιτάχυνση του ρυθμού καταβολής κοινοτικών ενισχύσεων για κεφάλαια λειτουργίας των οργανώσεων παραγωγών σε σύγκριση με το ρυθμό απορρόφησης που υποδηλώνει ο δείκτης κατά την παρούσα χρονική στιγμή. Αν συνεχιστεί η κατάσταση αυτή, μπορεί να σημειωθεί υπέρβαση εκτέλεσης του προϋπολογισμού για το συγκεκριμένο καθεστώς έως τα τέλη της χρήσης.

Άρθρο 05 02 10: Καπνός // Απόκλιση: -38 εκατ. ευρώ (-4,1%)

// (δαπάνες: 596 εκατ. ευρώ)

(δείκτης: 634 εκατ. ευρώ)

Αυτή η υστέρηση εκτέλεσης οφείλεται στην επιβράδυνση του ρυθμού καταβολής πριμοδοτήσεων για καπνό σε σύγκριση με το επίπεδο του δείκτη κατά την παρούσα χρονική στιγμή.

Άρθρο 05 02 11: Λοιπά φυτικά προϊόντα / μέτρα // Απόκλιση: -36 εκατ. ευρώ (-4,6%)

// (δαπάνες: 284 εκατ. ευρώ)

(δείκτης: 320 εκατ. ευρώ)

Αυτή η υστέρηση εκτέλεσης οφείλεται στην επιβράδυνση της υλοποίησης των προγραμμάτων POSEI σε σύγκριση με το επίπεδο που υποδηλώνει ο δείκτης.

Άρθρο 05 03 01: Γάλα και γαλακτοκομικά προϊόντα // Απόκλιση: -109 εκατ. ευρώ (-3,8%)

// (δαπάνες: 1.016 εκατ. ευρώ)

(δείκτης: 1.125 εκατ. ευρώ)

Αυτή η υστέρηση εκτέλεσης οφείλεται σε δύο παράγοντες:

- στη μείωση των εξαγόμενων ποσοτήτων συμπυκνωμένου γάλακτος και τα συνακόλουθα χαμηλότερα επίπεδα πληρωμών για επιστροφές κατά την εξαγωγή και

- στην εκ μέρους της Ιταλίας καταβολή της πρώτης ετήσιας δόσης της πρόσθετης εισφοράς γάλακτος που οφείλει η χώρα με βάση την απόφαση του Συμβουλίου της 16ης Ιουλίου 2003 (2003/530/ΕΚ). Η πληρωμή αυτή συνεπάγεται μείωση των δαπανών για τα λοιπά μέτρα που καλύπτουν τον γαλακτοκομικό κλάδο, επηρεάζοντας έτσι τη συνολική εκτέλεση του συγκεκριμένου άρθρου του προϋπολογισμού.

Άρθρο 05 03 04: Χοίρειο κρέας, αυγά, πουλερικά, μελισσοκομία και λοιπά ζωικά προϊόντα // Απόκλιση: -14 εκατ. ευρώ

(-8,7%)

// (δαπάνες: 46 εκατ. ευρώ)

(δείκτης: 60 εκατ. ευρώ)

Για να σταθεροποιήσει την αγορά του χοίρειου κρέατος, η Επιτροπή καθιέρωσε την ιδιωτική αποθεματοποίηση χοίρειου κρέατος στα τέλη Δεκεμβρίου του 2003 και την καταβολή επιστροφών κατά την εξαγωγή νωπού και κατεψυγμένου χοίρειου κρέατος από τα τέλη Ιανουαρίου του 2004. Τα δύο αυτά μέτρα έπαψαν να ισχύουν, λόγω της βελτίωσης που επέφεραν στην κατάσταση της αγοράς στον συγκεκριμένο τομέα. Ο προϋπολογισμός του 2003, όμως, δεν περιελάμβανε πιστώσεις για κανένα από τα εν λόγω καθεστώτα. Ως εκ τούτου, η Επιτροπή θεωρεί ότι η σημερινή υστέρηση εκτέλεσης είναι προσωρινή. Εάν τα κράτη μέλη πραγματοποιήσουν όλες τις οφειλόμενες πληρωμές για τα ανωτέρω μέτρα, θα σημειωθεί υπέρβαση εκτέλεσης του προϋπολογισμού για τον κλάδο του χοίρειου κρέατος.

4. Συμπεράσματα

Απορρόφηση πιστώσεων στις 30 Απριλίου 2004

Από την απορρόφηση πιστώσεων για τον Απρίλιο του 2004 (δαπάνες των κρατών μελών από τις 16 Οκτωβρίου 2003 έως τις 29 Φεβρουαρίου 2004) προκύπτει υστέρηση εκτέλεσης όσον αφορά την υποκατηγορία 1α. Μέρος αυτής της υστέρησης εκτέλεσης οφείλεται στη Γεν. Διεύθυνση Υγείας και Προστασίας των Καταναλωτών. Ένα άλλο μέρος της, ωστόσο, αποδίδεται κατά κύριο λόγο στα άρθρα 05 02 01, 05 02 05 και 05 03 01 του προϋπολογισμού. Κατά την παρούσα χρονική στιγμή, εξαιρουμένου του άρθρου 05 02 05 (ζάχαρη), η υστέρηση εκτέλεσης του προϋπολογισμού ως προς τα άρθρα 05 02 01 (σιτηρά) και 05 03 01 (γάλα) προβλέπεται ότι θα είναι προσωρινή. Για την υστέρηση εκτέλεσης στην περίπτωση της υποκατηγορίας 1β δεν χρειάζεται επί του παρόντος να διατυπωθούν σχόλια.